钦定古今图书集成/明伦汇编/官常典/第609卷 > 后汉
## 钦定古今图书集成/明伦汇编/官常典/第609卷 > 后汉

后汉每郡置太守、丞、长史理民事。其都尉或置或省。
按《后汉书百官志》：“每郡置太守一人，二千石丞一人。
郡当边戍者，丞为长史。”

〈注〉《古今注》曰：“建武六年三月，令郡太守、诸侯相病丞、长史行事。十四年，罢边郡太守丞、长史领丞职，

王国之相亦如之。每属国置都尉一人，比二千石丞
一人。”本注曰：“凡郡国皆掌治民，进贤劝功，决讼检奸。
常以春行所主县，劝民农桑，振救乏绝。秋冬遣无害
吏案讯诸囚，平其罪法，论课殿最。”

案律有无害都吏，如今言公平吏。《汉书音义》曰：“文无所枉害。” 萧何以文无害为沛主吏掾。

岁尽遣吏上计。

卢植《礼注》曰：“计断九月，因秦以十月为正故。”

并举孝廉，郡口二十万举一人。典兵禁备盗贼。景帝
更名都尉。武帝又置三辅都尉各一人，讥出入。边郡
置农都尉，主屯田殖谷。又置属国都尉，主蛮夷降者。
中兴建武六年，省诸郡都尉，并职太守，无都试之役。

《古今注》曰：六年八月，省都尉官。应劭曰：“每有剧职郡，临时置都尉，事讫罢之。”

省关都尉，唯边郡往往置都尉及属国都尉，稍有分
县治民。比郡，安帝以羌犯法，三辅有陵园之守，乃复
置右扶风都尉、京兆虎牙都尉

应劭《汉官》曰：盖天生五材，民并用之，废一不可，谁能去兵？兵之设尚矣，《易》称“弦木为弧，剡木为矢” ，弧矢之利，以威天下。《春秋》三时务农，一时讲武，《诗》美公刘，匪居匪康，入耕出战，乃裹糇粮，干戈载扬，四方莫当。自郡国罢材官骑士之后，官无警备，实启寇心，一方有难，三面救之，发兴雷震，烟蒸电激，一切取办，黔首嚣然，不及讲其射御，用其戒誓，一旦驱之，以即彊敌，犹鸠鹊捕鹰鹯，豚羊弋豺虎。是以每战常负，王旅，不振张角，怀挟妖伪，遐迩摇荡，八州并发，烟炎绛天，牧守枭裂，流血成川。尔乃远征三边，殊俗之兵，非我族类，忿鸷纵横，多僵良善，以为己功，财货粪土，哀夫民氓，迁流之咎，见出在兹。不教而战，是谓“弃之。” 迹其祸败，岂虚也哉！《春秋》“家不藏甲” ，所以一国威，抑私力也。今虽四海残坏，王命未洽，可折冲压难，若指于常。故置右扶风。

皆置“诸曹掾史。”

《新论》曰：王莽时，置西海郡令，其吏皆百石亲事，一曰“为四百石，二岁而迁补。”

《本注》曰：“诸曹略如公府曹，无东西曹。”

蔡质《汉仪》曰：“河南尹掾出。” 考案：与从事同。

有功曹史，主选署功劳。有五官掾，署功曹及诸曹事。
其监属县有五部督邮，曹掾一人，正门有亭长一人，
主记室史，主录记书，催期会。无令史，阁下及诸曹各
有书佐干，主文书。

《汉官》曰：“河南尹，员吏九百二十七人，十二人百石。诸县有秩三十五人，官属掾史五人，四部督邮史部掾二十六人，案狱仁恕三人，监津渠漕水掾二十五人，百石。卒吏二百五十人，文学守助掾六十人，书佐五十人，循行二百三十人，干小史二百三十一人。”